Gryp elke geleentheid | Netwerk24
Deur Stephan Joubert 09 Oktober 2019 00:01
Geleenthede kom en geleenthede gaan; ook op die Here se gebied. "A window of opportunity" noem die Engelse dit. Ons het nooit die luukse om ons voete te sleep in Sy diens nie. Ons moet saam met Paulus die tyd uitkoop. Ons kan nie op die kantlyn sit en nogmaals bekommerd toekyk hoedat die wiele afval nie.
Ons durf nie vir die hoeveelste keer by al wat 'n kerklike vergadering en Bybelstudie is met kommer kennis neem van die verval in die wêreld nie. Of net nog 'n kommissie van ondersoek aanstel om eendag op 'n reëndag 'n dik verslag hieroor voor te lê nie.
In Spreuke se taal mag ons nie uitstel tot môre as ons vandag reeds kan goed doen aan mense nie. As ons weet wat reg is om te doen, en ons doen dit nie, dan maak ons vroom droog. Dan mis ons Goddelike geleenthede. Dan forseer ons daardie hemelse vensters toe wat tans wyd oop staan. Carpe diem! Raak dringend vir God!